CELEX: 32013R0365
Language: et
Date: 2013-04-22 00:00:00
Title: Komisjoni rakendusmäärus (EL) nr 365/2013, 22. aprill 2013 , millega muudetakse rakendusmäärust (EL) nr 540/2011 toimeaine glufosinaadi heakskiitmise tingimuste osas  EMPs kohaldatav tekst

23.4.2013   
               
               
                  ET
               
               
                  Euroopa Liidu Teataja
               
               
                  L 111/27
               
            
         KOMISJONI RAKENDUSMÄÄRUS (EL) nr 365/2013,
         22. aprill 2013,
         millega muudetakse rakendusmäärust (EL) nr 540/2011 toimeaine glufosinaadi heakskiitmise tingimuste osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud juhtumit ja artikli 78 lõiget 2,
         ning arvestades järgmist:
         
                     (1)
                  
                  
                     Komisjoni direktiiviga 2007/25/EÜ (2) lisati glufosinaat toimeainena nõukogu 15. juuli 1991. aasta direktiivi 91/414/EMÜ (taimekaitsevahendite turuleviimise kohta) (3) I lisasse tingimusega, et asjaomane liikmesriik tagab, et teavitaja, kelle taotlusel glufosinaat lisati kõnealusesse lisasse, esitab täiendava kinnitava teabe õunaaedades imetajatele ja muude kui sihtrühma lülijalgsetele avalduva ohu kohta.
                  
               
                     (2)
                  
                  
                     Direktiivi 91/414/EMÜ I lisas esitatud toimeaineid käsitatakse määruse (EÜ) nr 1107/2009 kohaselt heakskiidetuna ja need on loetletud komisjoni 25. mai 2011. aasta rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (4) lisa A osas.
                  
               
                     (3)
                  
                  
                     Teavitaja esitas referentliikmesriik Rootsile teabe esitamiseks ettenähtud ajavahemiku jooksul lisateavet, mis oli saadud uuringutest eesmärgiga kinnitada õunaaedades imetajatele ja muude kui sihtrühma lülijalgsetele avalduva ohu hindamist.
                  
               
                     (4)
                  
                  
                     Rootsi hindas teavitaja esitatud lisateavet. Rootsi esitas 9. märtsil 2010 oma hinnangu esialgse hindamisaruande lisandina teistele liikmesriikidele, komisjonile ja Euroopa Toiduohutusametile (edaspidi „toiduohutusamet”).
                  
               
                     (5)
                  
                  
                     Komisjon konsulteeris toiduohutusametiga, kes esitas oma arvamuse glufosinaadi riskianalüüsi kohta 8. märtsil 2012 (5). Liikmesriigid ja komisjon vaatasid hindamisaruande kavandi, lisaaruande ja toiduohutusameti arvamuse läbi toiduahela ja loomatervishoiu alalises komitees ning need vormistati 15. märtsil 2013. aastal komisjoni läbivaatusaruandena glufosinaadi kohta.
                  
               
                     (6)
                  
                  
                     Teavitaja esitatud täiendava teabe põhjal oli komisjoni arvamus, et nõutud täiendavat kinnitavat teavet ei ole esitatud ning imetajatele ja muude kui sihtrühma lülijalgsetele avalduvat suurt ohtu ei saa välistada muul viisil kui lisapiirangute kehtestamisega.
                  
               
                     (7)
                  
                  
                     Komisjon palus teavitajal esitada oma märkused glufosinaati käsitleva läbivaatusaruande kohta.
                  
               
                     (8)
                  
                  
                     Kinnitatakse, et toimeaine glufosinaat on määruse (EÜ) nr 1107/2009 alusel heaks kiidetud. Selleks et vähendada imetajate ja muude kui sihtrühma lülijalgsetega kokkupuudet, on siiski asjakohane veelgi piirata kõnealuse toimeaine kasutamist ning võtta erimeetmed kõnealuste liikide suhtes ohu vähendamiseks.
                  
               
                     (9)
                  
                  
                     Seepärast tuleks rakendusmäärust (EL) nr 540/2011 vastavalt muuta.
                  
               
                     (10)
                  
                  
                     Liikmesriikidele tuleks anda aega glufosinaati sisaldavate taimekaitsevahendite lubade tühistamiseks.
                  
               
                     (11)
                  
                  
                     Kui liikmesriigid annavad glufosinaati sisaldavate taimekaitsevahendite puhul ajapikendust vastavalt määruse (EÜ) nr 1107/2009 artiklile 46, peab kõnealune ajapikendus lõppema hiljemalt ühe aasta möödumisel asjaomaste lubade tühistamisest.
                  
               
                     (12)
                  
                  
                     Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse lisale.
         
         
            Artikkel 2
            Üleminekumeetmed
            Liikmesriigid muudavad vajaduse korral määruse (EÜ) nr 1107/2009 kohaselt toimeainena glufosinaati sisaldavate taimekaitsevahendite kehtivaid lube või tühistavad need 13. novembriks 2013.
         
         
            Artikkel 3
            Ajapikendus
            Ajapikendus, mille liikmesriigid annavad vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 12 kuu möödumisel asjaomase loa tühistamisest.
         
         
            Artikkel 4
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. aprill 2013
            
               
                  Komisjoni nimel
               
               
                  president
               
               José Manuel BARROSO
            
         
         
            (1)  ELT L 309, 24.11.2009, lk 1.
         
            (2)  ELT L 106, 24.4.2007, lk 34.
         
            (3)  EÜT L 230, 19.8.1991, lk 1.
         
            (4)  ELT L 153, 11.6.2011, lk 1.
         
            (5)  Euroopa Toiduohutusamet; Kokkuvõte pestitsiidse toimeaine glufosinaadi riskianalüüsi kinnitavaid andmeid käsitlevate eksperdihinnangute kohta. EFSA Journal 2012; 10(3):2609. [14 lk] doi:10.2903/j.efsa.2012.2609. Kättesaadav internetis: www.efsa.europa.eu/efsajournal.htm.
      
      
         
            LISA
            Rakendusmääruse (EL) nr 540/2011 lisa A osa veeru „Erisätted” glufosinaati käsitlev rida 151 asendatakse järgmisega:
            
               „A   OSA
               Lubatud kasutada üksnes herbitsiidina koguses, milles toimeaine määr ei ületa 750 g/ha riba- või laikpritsimisel (haritud pind) kasutuskorra kohta ning maksimaalselt kaks korda aastas.
               B   OSA
               Kui liikmesriigid hindavad taotlust lubada kasutada glufosinaati sisaldavat taimekaitsevahendit, eelkõige käitajate ja tarbijate kokkupuute osas, pööravad nad erilist tähelepanu määruse (EÜ) nr 1107/2009 artikli 4 lõikes 3 nimetatud kriteeriumidele ja tagavad, et enne kasutusloa andmist oleks esitatud kogu vajalik teave.
               Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees 24. novembril 2006 glufosinaadi kohta lõplikult vormistatud läbivaatamisaruande järeldusi, eriti selle aruande I ja II liidet. Üldhindamisel peavad liikmesriigid pöörama erilist tähelepanu:
               
                           a)
                        
                        
                           käitajate, töötajate ja kõrvalseisjate ohutusele; loa tingimused peavad vajaduse korral sisaldama kaitsemeetmete kasutamise nõuet;
                        
                     
                           b)
                        
                        
                           põhjavee võimalikule saastumisele, kui toimeainet kasutatakse tundlike muldade või kliimatingimustega piirkondades;
                        
                     
                           c)
                        
                        
                           imetajate, muude kui sihtrühma lülijalgsete ning muude kui sihtrühma taimede kaitsele.
                        
                     Kasutusloa tingimused peavad hõlmama taimekaitsevahendi triivi vähendavaid pihustusotsakuid ja pihustuskaitseid ning tuleb ette näha taimekaitsevahendite vastav märgistus. Vajaduse korral hõlmavad kõnealused kasutustingimused täiendavaid riskivähendamismeetmeid.”